AN COIMISIÚN EORPACH An Bhruiséil,15.3.2022 COM(2022) 104 final TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE ar ghníomhaíochtaí Fhondúireacht IFRS, EFRAG agus an Bhoird Maoirseachta um Leas an Phobail in 2020



TUARASCÁIL ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE ar ghníomhaíochtaí Fhondúireacht IFRS, EFRAG agus an Bhoird Maoirseachta um Leas an Phobail in 2020 1.Cuspóir agus raon feidhme na tuarascála De bhun Rialachán Uimh. 258/2014 ó Pharlaimint na hEorpa agus ón gComhairle, arna leasú ag Rialachán 2017/827 , tá deontais oibriúcháin curtha ar fáil do thrí eagraíocht sa réimse maidir le tuairisciú airgeadais agus iniúchóireacht: Fondúireacht na gCaighdeán Idirnáisiúnta um Thuairisciú Airgeadais (Fondúireacht IFRS), an Grúpa Comhairleach Eorpach um Thuairisciú Airgeadais (EFRAG), agus an Bord Maoirseachta um Leas an Phobail (PIOB). Tá na deontais sin bunriachtanach do na trí thairbhí agus chuir siad ar chumas an Aontais Eorpaigh ról gníomhach a imirt chun leas an phobail a chosaint ó thaobh socrú caighdeán domhanda sa réimse sin. Is í seo an tuarascáil bhliantúil dheireanach ar ghníomhaíochtaí na dtrí chomhlacht sin faoin Rialachán seo, mar go ndeachaigh sé in éag ag deireadh 2020. Leanfar leis an gclár cistiúcháin faoi Chlár nua An Mhargaidh Aonair ar glacadh leis an 28 Aibreán 2021. Tugtar tuairisc sa tuarascáil seo ar ghníomhaíochtaí na dtrí eagraíocht sin in 2020 agus déantar measúnú ar a rialachas, e.g. coinbhleachtaí leasa a chosc, trédhearcacht, éagsúlacht saineolaithe, éagsúlacht i gcistiúchán, cuntasacht phoiblí agus rochtain phoiblí ar dhoiciméid. 2.Fondúireacht IFRS 2.1.Gníomhaíochtaí 2.1.1.Socrú caighdeán Sa bhliain 2020, d’óstáil Fondúireacht IFRS bord socraithe caighdeán cuntasaíochta amháin, an Bord um Chaighdeáin Idirnáisiúnta Chuntasaíochta (IASB). Ó bhris paindéim COVID‑19 amach i mí an Mhárta 2020, tá an IASB ag tacú le geallsealbhóirí ar cheisteanna a bhaineann le COVID‑19 faoi chur i bhfeidhm na gCaighdeán Idirnáisiúnta um Thuairisciú Airgeadais (IFRS) agus tá comhairleoireachtaí nach bhfuil chomh criticiúil sin curtha ar fionraí aige, chomh maith le roinnt dátaí éifeachtacha de chuid leasuithe ar glacadh leo le déanaí. I Meitheamh 2020, d’eisigh an IASB leasuithe ar IFRS 17 Conarthaí Árachais, ar aidhm leis costais cur chun feidhme a laghdú agus é a dhéanamh níos éasca do chuideachtaí torthaí chur i bhfeidhm IFRS 17 a mhíniú. Leis na leasuithe, cuireadh dáta éifeachtach IFRS 17 siar ón 1 Eanáir 2021 go dtí an 1 Eanáir 2023 agus cuireadh síneadh le hiarchur roghnach IFRS 9 Ionstraimí Airgeadais a dheonaítear ar an tionscal árachais dá réir. I mí Lúnasa 2020, d’eisigh an IASB céim 2 den tionscadal ‘Athchóiriú IBOR agus a Éifeacht ar Thuairisciú Airgeadais’ trí leasuithe le IFRS 9 Ionstraimí Airgeadais, Caighdeáin Idirnáisiúnta Chuntasaíochta (IAS) 39 Ionstraimí Airgeadais: Aitheantas agus Tomhas, IFRS 7 Ionstraimí Airgeadais: Nochtuithe, IFRS 4 Conarthaí Árachais agus IFRS 16 Léasanna, a fhoilsiú. An cuspóir a bhí leis sin, cosc a chur ar IFRS a bheith ina chúis le hiarmhairtí cuntasaíochta nach mbeadh údar leo ar athsholáthar iarbhír na rátaí úis tagarmhairc le haghaidh cuntasaíocht fálaithe. Tá forbhreathnú iomlán ar na gníomhaíochtaí socraithe caighdeán, lena n‑áirítear obair Choiste Léirmhíniúcháin IFRS (IFRIC), le fáil ar shuíomh gréasáin Fhondúireacht IFRS. I mí na Nollag 2020, chuir IASB tús le haiseolas ar a iarraidh ar fhaisnéis faoin dara hAthbhreithniú Cuimsitheach ar an gCaighdeán IFRS le haghaidh FBManna a phlé, le súil agus é a ailíniú leis na caighdeáin IFRS iomlána gan costais agus iarracht mhíchuí do FBManna. Ar deireadh, thug Fondúireacht IFRS tacsanomaíocht IFRS cothrom le dáta chun impleachtaí na gcaighdeán agus na leasuithe nua a léiriú. 2.1.2.Tionscadail thaighde Is é is aidhm do phlean oibre 2017-2021 IASB feabhas a chur ar na caighdeáin reatha agus tacú leo, cumarsáid níos fearr a chur chun cinn agus tacú le cur chun feidhme. In 2020, mar chuid dá thionscadal ‘Cumarsáid Níos Fearr’, lean IASB lena dhíospóireachtaí teicniúla i ndiaidh aiseolas ar an Réamhdhréacht foilsithe Cur i Láthair Ginearálta agus Nochtuithe– ina moltar feabhsuithe ar struchtúr agus ar ábhar na bPríomhráiteas Airgeadais, agus béim á cur ar an ráiteas faoi fheidhmíocht airgeadais. I mí Dheireadh Fómhair 2020, thosaigh IASB ar athbhreithniú iar‑chur chun feidhme a dhéanamh ar IFRS 9 Ionstraimí Airgeadais le hathbhreithniú ar na riachtanais aicmithe agus tomhais. Tá forbhreathnú iomlán ar na tionscadail thaighde le fáil ar shuíomh gréasáin Fhondúireacht IFRS.

2.2.Próis chuí I mí Lúnasa 2020, d’fhoilsigh IASB Lámhleabhar um Próis Chuí athbhreithnithe. Athrú tábhachtach is ea go ndéanfaidh IASB ábhar mínitheach faoi cheisteanna cur chun feidhme a eascraíonn as caighdeán eisithe a fhoilsiú roimh an dáta cur chun feidhme amach anseo. 2.3.Rialachas, trédhearcacht agus cuntasacht 2.3.1.Rialachas Is eagraíocht neamhbhrabúsach í Fondúireacht IFRS, faoi Dhlí Chorparáide Ginearálta Stát Delaware (na Stáit Aontaithe), a bunaíodh chun forbairt, cur chun cinn agus éascú a dhéanamh ar úsáid a bhaint as tacar amháin caighdeán cuntasaíochta atá ar ardcháilíocht, intuigthe, in‑fhorfheidhmithe agus aitheanta ar fud an domhain, agus a bhfuil a ceanncheathrú i Londain (an Ríocht Aontaithe). Bord 22 Iontaobhaí a rialaíonn Fondúireacht IFRS, bord atá freagrach go coiteann as maoirseacht ghinearálta agus as ceapacháin chuig IASB. Tá ainmniú na nIontaobhaithe faoi réir ag cionroinnt de réir thionscnamh geografach agus ag ceadú ón mBord Faireacháin, atá leagtha amach chun nasc le húdaráis áitiúla a chur ar fáil agus a bhfuil an Coimisiún ina chomhalta de. Is éard atá sa IASB 14 chomhalta atá faoi réir ag riachtanais um cothromaíocht gheografach. Ainmnítear comhaltaí IASB ar feadh téarma cúig bliana, atá in‑athnuaite uair amháin. Tá IASB freagrach as socrú caighdeán. I mí na Samhna 2020, d’fhógair na hIontaobhaithe ceapachán an Ollaimh an Dr Andreas Barckow chun fónamh mar Chathaoirleach IASB ó mhí Iúil 2021 i leith. Ceapann na hIontaobhaithe comhaltaí na Comhairle Comhairlí IFRS freisin agus an 14 chomhalta de IFRIC, atá tiomanta do chur i bhfeidhm Chaighdeáin IFRS a léirmhíniú agus do threoraíocht a chur ar fáil maidir le saincheisteanna tuairiscithe airgeadais. 2.3.2.Rialacha maidir le trédhearcacht I bprionsabal, tá gach cruinniú de chuid IASB agus IFRIC oscailte don phobal. Foilsítear cláir oibre na gcruinnithe roimh ré agus is féidir féachaint ar na cruinnithe iad féin ar líne. Ina theannta sin, foilsíonn IASB cruinnithe ráithiúla le geallsealbhóirí ar a shuíomh gréasáin. 2.3.3.Ionadaíocht ar gheallsealbhóirí Le bunreacht Fhondúireacht IFRS, éilítear go gceaptar seisear Iontaobhaithe as an Eoraip, seisear as Meiriceá agus seisear as an Áise‑an Aigéine mar aon le hIontaobhaí amháin as an Afraic agus triúr Iontaobhaithe as limistéar ar bith ar choinníoll go gcoimeádtar cothromaíocht gheografach ar an iomlán. Ar an tslí chéanna, leis na critéir chun duine a cheapadh ina c(h)omhalta boird de IASB, éilítear ceathrar comhaltaí as gach réigiún, comhalta amháin as an Afraic agus comhalta amháin as limistéar ar bith. An 31 Nollaig 2020, bhí Comhairle Chomhairleach IFRS comhdhéanta de 51 eagraíocht lena n‑áirítear an Banc Ceannais Eorpach (BCE) agus an tÚdarás Eorpach um Urrúis agus Margaí (ÚEUM). Tá an Coimisiún rannpháirteach mar bhreathnóir. 2.3.4.Cuntasacht i dtreo Pharlaimint na hEorpa Ní mór cuntas iomlán ar fhorbairt IFRS a chur faoi bhráid Pharlaimint na hEorpa i gcomhréir le Rialachán (AE)2017/827. Rinneadh malartú tuairimí bliantúil idir an Coiste um Ghnóthaí Eacnamaíochta agus Airgeadaíochta (ECON) de chuid Pharlaimint na hEorpa agus an tUasal Hoogervorst, Cathaoirleach IASB agus an tUasal Liikanen, Cathaoirleach Iontaobhaithe Fhondúireacht IFRS, an 18 Feabhra 2020. 2.3.5.Coinbhleachtaí leasa a chosc Ceaptar Iontaobhaithe Fhondúireacht IFRS ar feadh téarma 3 bliana atá in‑athnuaite uair amháin, agus ní mór dóibh gealltanas a thabhairt go ngníomhóidh siad ar mhaithe le leas an phobail. I bprionsabal, ní féidir le hIontaobhaí agus Comhalta den Bhord Faireacháin a bheith fostaithe ag an eagraíocht chéanna. Is comhaltaí lánaimseartha iad comhaltaí uile IASB, le heisceacht amháin. Ní mór dóibh deireadh a chur le gach caidreamh fostaíochta agus ceangal a d’fhéadfadh difear a dhéanamh dá neamhspleáchas. Ní cheadaítear iasacht ó fhostóir ná cearta chun ath‑chomhtháthú leis an iar‑fhostóir. 2.3.6.Miondealú ar chistiúchán In 2020, fuair fondúireacht IFRS deontas EUR 4.9 milliún ón gCoimisiún, méid arbh ionann é agus 23.7 % den méid iomlán ranníocaíochtaí a fuarthas. Ba é an Coimisiún an ranníocóir ba mhó i gcónaí. Tháinig méadú ar an sciar coibhneasta de bhuiséad an Choimisiúin agus de chistiúchán na mBallstát i gcomparáid le 2019 (ó 38.5 % go 42.8 %).

Léirítear le miondealú ar chistiúchán de réir príomhlimistéar geografach agus líonraí idirnáisiúnta cuntasaíochta go ndearna an tAontas agus a Bhallstáit 42.8 % de na ranníocaíochtaí uile agus go ndearna an Áise‑an Aigéine 35.2 %, líonraí idirnáisiúnta cuntasaíochta 13 %, Críocha Mheiriceá 5.9 %, an Afraic 0 % agus limistéir eile 3 % de na ranníocaíochtaí uile. In 2020, leanadh den treocht íslitheach i leith an ranníocaíocht ó Fhondúireacht IFRS le blianta beaga anuas. Bhí laghdú foriomlán 9.5 % ar ranníocaíochtaí tuairiscithe, ach bhí éagsúlacht mhór idir ranníocóirí. Rinneadh an laghdú ar ranníocaíochtaí tuairiscithe ó líonraí iniúchta idirnáisiúnta a fhritháireamh le socrú tráchtála a raibh níos mó ioncaim ó cheadúnú mar thoraidh air. Thuairiscigh Fondúireacht IFRS glanbharrachas GBP 3.5 milliún (2019: GBP 3.8 milliún). Ba GBP 41.5 milliún an barrachas coinnithe iomlán amhail ar an 31 Nollaig 2020. 3.EFRAG 3.1.gníomhaíochtaí Is é misean EFRAG gníomhú ar mhaithe le leas phobal na hEorpa trí thuairimí na hEorpa sa réimse tuairiscithe airgeadais a chur chun cinn agus a áirithiú go mbreithnítear na tuairimí sin i gceart i bpróiseas socraithe caighdeán IASB agus i ndíospóireachtaí gaolmhara idirnáisiúnta. Cuireann EFRAG comhairle ar gCoimisiún faoi cibé ar cheart nó nár cheart don Aontas Eorpach Caighdeáin IFRS nua (nó athbhreithnithe) a fhormhuiniú, bunaithe ar chritéir Rialachán Uimh. 1606/2002 maidir le cur i bhfeidhm chaighdeáin chuntasaíochta idirnáisiúnta (‘Rialachán IAS’), lena n‑áirítear prionsabal an ‘léargais fhír agus chothroim’ agus an gcuideoidh siad leis an leas poiblí Eorpach. Mar chuid de Phlean Gníomhaíochta an Choimisiúin maidir le Fás Inbhuanaithe a Mhaoiniú (2018), bhunaigh EFRAG Saotharlann Eorpach maidir le Tuairisciú Corparáideach (‘an tSaotharlann’), a thosaigh ar a cuid oibre ar thuairisciú a bhaineann leis an aeráid in 2019. 3.1.1.Formhuiniú agus ghníomhaíochtaí taighde In 2020, bhí obair EFRAG ar thuairisciú airgeadais fós bunaithe ar chlár oibre IASB, Coiste Léirmhíniúcháin IFRS agus Fondúireacht IFRS go príomha. Thug EFRAG a chuid oibre ar iarmhairtí IFRS 9 ar infheistíocht fhadtéarmach chun críche agus chuir sé a chomhairle dheiridh faoi bhráid an Choimisiúin maidir le cur chuige cuntasaíochta i dtaobh ionstraimí cothromais i mí Eanáir 2020. Ina theannta sin, lean EFRAG d’anailís a dhéanamh ar leasuithe ar IFRS 17 agus ar athchóiriú IBOR (Céim 2) lena n‑áirítear an tionchar atá acu ar thuairisciú airgeadais. Chuir EFRAG roinnt comhairle faoi fhormhuiniú ar fáil. Maidir le 2021, an phríomhchúram atá fós le déanamh bailchríoch a chur ar an gcomhairle faoi fhormhuiniú IFRS 17 athbhreithnithe, comhairle a thug sé an 31 Márta 2021. Is cuid ríthábhachtach de phróis chuí EFRAG í for‑rochtain le geallsealbhóirí. Chuir EFRAG tús le taighde sna réimsí a leanas: lascainiú le rátaí úis ísle; faisnéis níos fearr faoi sócmhainní doláimhsithe; cripteashócmhainní; agus breithnithe athraitheacha agus teagmhasacha. I mí Eanáir 2020, d’eisigh EFRAG athbhreithniú litríochta acadúla ar shócmhainní doláimhsithe. I mí Aibreáin 2020, d’fhoilsigh EFRAG ráiteas aiseolais faoina Plépháipéar Cuntasaíocht do phleananna pinsin a bhfuil gealltanas maidir le toradh ar shócmhainní acu. I mí Iúil 2020, scaip EFRAG plépháipéar faoi chuntasaíocht le haghaidh criptea‑shócmhainní. Trína Phainéal Acadúil agus a Líonra Acadúil, chuir EFRAG feabhas ar a chomhoibriú leis an lucht acadúil. 3.1.2.Tuairisciú inbhuanaitheachta Cheap an tSaotharlann an chéad Tascfhórsa Tionscadail (PTF) ar thuairisciú a bhaineann leis an aeráid le cúnamh ó fhor‑rochtain le geallsealbhóirí ina raibh beagnach 50 rannpháirtí. Cuireadh dea‑chleachtais tuairiscithe i dtábhacht sa tuarascáil PTF a foilsíodh an 6 Feabhra 2020 agus moladh dhá fhorlíonadh maidir le nochtuithe ginearálta faoin aeráid agus tuairisciú ar anailís cháis. I mí Bealtaine 2020, ceapadh an dara PTF ar Rioscaí agus deiseanna neamh‑airgeadais agus nascacht leis an tsamhail ghnó. Chuir sé tús lena chainteanna i mí Mheán Fómhair 2020 agus tá a thuarascáil le foilsiú faoi lár 2021. An 25 Meitheamh 2020, chuir Leas‑Uachtarán Feidhmiúcháin Dombrovskis dhá shainordú in iúl do EFRAG. Iarraidh sa chéad sainordú go ndéanfadh EFRAG obair ullmhúcháin le haghaidh caighdeán tuairiscithe inbhuanaitheachta féideartha an Aontais i dTreoir um Thuairisciú Neamh‑Airgeadais athbhreithnithe. I ndiaidh glao ar léiriú spéise, bhunaigh EFRAG Tascfhórsa il-gheallsealbhóirí ina bhfuil 35 shaineolaí, a thogh an tUasal Patrick de Cambourg, uachtarán Autorité des normes comptables na Fraince, mar Chathaoirleach. Bhí Treochlár i dtuarascáil an Tascfhórsa, chomh maith le 54 mholadh chun sraith chuimsitheach nua de chaighdeáin tuairiscithe inbhuanaitheachta an Aontais a fhorbairt. Bhreithnigh an Tascfhórsa ionchur ó thionscnaimh dhomhanda, chomh maith le haiseolas a fuarthas ó imeachtaí for‑rochtana a d’eagraigh EFRAG ar fud an Aontais a raibh líon mór painéalaithe agus geallsealbhóirí rannpháirteach iontu. Is éard a bhí sa dara sainchúram, cuireadh ad personam d’Uachtarán Bhord EFRAG, Jean-Paul Gauzès, chun moltaí a chur ar fáil maidir leis an ngá a d’fhéadfadh a bheith ann maidir le hathruithe a dhéanamh ar rialachas agus ar chistiú EFRAG sa chás go ndéanfaí socraitheoir caighdeán tuairiscithe inbhuanaitheachta an Aontais de. Moltar ina thuarascáil athchóiriú a dhéanamh ar struchtúr rialachais agus cistithe EFRAG. An 8 Márta 2021, d’fhoilsigh EFRAG an dá thuarascáil ar a shuíomh gréasáin. Samhlaítear sa togra ón gCoimisiún le haghaidh Treoir maidir le Tuairisciú Inbhuanaitheachta Corparáideach (CSRD) a foilsíodh an 21 Aibreán 2021 go nglacfar le caighdeáin tuairiscithe inbhuanaitheachta an Aontais atá le forbairt ag EFRAG. 3.2.Rialachas, trédhearcacht agus cuntasacht 3.2.1.Rialachas Gach bliain, déanann Bord EFRAG athbhreithniú ar fheidhmíocht agus ar éifeachtacht. Cumhdaíodh meascán de shaincheisteanna straitéiseacha, rialachais agus oibriúcháin in athbhreithniú 2020. Tríd is tríd, tá an struchtúr rialachais ag feidhmiú go maith i gcónaí agus tá tuilleadh infheictheachta agus inchreidteachta faighte ag EFRAG.

3.2.2.Rialacha maidir le trédhearcacht Tá próis chuí trédhearcach curtha i bhfeidhm ag EFRAG, agus tá tuilleadh forbartha tagtha uirthi le himeacht ama. Tugann an phróis chuí sin deis do gach toghthóir san Eoraip a thuairimí a chur faoi bhráid EFRAG lena mbreithniú. Áirithíonn sé go gcuirtear an éagsúlacht i dtuairimí agus samhlacha eacnamaíocha agus cuntasaíochta san Eoraip san áireamh agus suíomhanna EFRAG á gcinneadh, go háirithe maidir le Caighdeáin IFRS a fhormhuiniú. D’iarr EFRAG tuairimí raon leathan geallsealbhóirí i réimse an tuairiscithe inbhuanaitheachta freisin. Mar chuid dá phróis chuí, foilsíonn EFRAG dréacht‑shuíomhanna le haghaidh comhairleoireachta, déanann sé tástálacha allamuigh agus cineálacha eile anailíse éifeachta, eagraíonn sé imeachtaí for‑rochtana (a ndíríonn cuid díobh go sonrach ar úsáideoirí) agus déanann sé suirbhéanna speisialta, foilsíonn na torthaí i ráitis aiseolais agus foilsíonn a shuíomhanna críochnaitheacha. Rannchuidíonn EFRAG le socrú caighdeán fianaise‑bhunaithe trí bhíthin tabhairt faoi staidéir chainníochtúla a chuireann bonn taca faoin díospóireacht ar litreacha barúlacha EFRAG agus comhairle ar fhormhuiniú atá ag éirí ina gcodanna níos tábhachtaí d’obair thaighde EFRAG de réir a chéile. Reáchtáiltear cruinnithe de chuid Bhord EFRAG, Sainghrúpa Teicniúil EFRAG (EFRAG TEG) agus Fóram Comhairleach Socraitheoirí Caighdeán EFRAG (EFRAG CFSS) go poiblí agus foilsítear na cláir oibre, na páipéir a thacaíonn leis na cláir oibre agus achoimrí ar na cruinnithe ar shuíomh gréasáin EFRAG. Ó mí an Mhárta 2018 is féidir féachaint ar na cruinnithe ar líne freisin. Coinníonn EFRAG Clár Trédhearcachta, lena gcumhdaítear cruinnithe Uachtarán Bhord EFRAG, Chathaoirleach EFRAG TEG agus POF EFRAG. 3.2.3.ionadaíocht agus cuntasacht Déanann EFRAG gach iarracht cothromaíocht chuí gheografach, inscne agus chúlra gairmiúil a chuimsiú ar a Bhord, a Shainghrúpa Teicniúil, a Mheithleacha agus a Phainéil Chomhairleacha agus Grúpa Stiúrtha na Saotharlainne Eorpaí agus a thascfhórsaí tionscadail. Tá teorainn ar an líon comhaltaí a bhfuil an náisiúntacht chéanna acu ar Bhord EFRAG, ar EFRAG TEG agus i nGrúpa Stiúrtha na Saotharlainne Eorpaí. Tá rialacha ann freisin chun cothromaíocht ó thaobh cúlra gairmiúil agus inscne de a chuimsiú. Ainmníonn Eagraíochtaí is Comhaltaí EFRAG comhaltaí Bhord EFRAG de réir córas a cuireadh i bhfeidhm de bhun moltaí Maystadt. Eisítear glaonna poiblí ar iarrthóirí do TEG EFRAG, dá Mheithleacha, dá Phainéil Chomhairleacha agus do Ghrúpa Stiúrtha na Saotharlainne Eorpaí agus dá thascfhórsaí tionscadail. Ábhar imní a thagann chun cinn arís agus arís eile ná nach bhfreagraíonn ach líon beag ban agus daoine as Lár agus Oirthear na hEorpa na glaonna sin. 3.2.4.COINBHLEACHTAÍ LEASA A CHOSC Tá beartas maidir le coinbhleachtaí leasa ag EFRAG mar bhonn taca faoina shainordú um leas an phobail. Foilsítear é ar shuíomh gréasáin EFRAG. Deimhníonn comhaltaí Bhord EFRAG agus baill foirne EFRAG a neamhspleáchas gach bliain i ndearbhú sínithe. 3.2.5.Teagmhálaithe le Parlaimint na hEorpa agus le Ballstáit Freastalaíonn EFRAG ar chruinnithe an Choiste Rialála Cuntasaíochta go tráthrialta chun saincheisteanna gan réiteach a phlé, go háirithe maidir le Caighdeáin IFRS a fhormhuiniú. In 2020, díríodh ar IFRS 17, go príomha. Bíonn teagmháil ag EFRAG le comhaltaí de Pharlaimint na hEorpa uaireanta. I mí Dheireadh Fómhair 2020, bhí malartú tuairimí sa sliotán grinnscrúdaithe ag Cathaoirleach EFRAG TEG le ECON maidir le IFRS 17. Labhair an tUasal Pascal Canfin, Cathaoirleach an Choiste um an gComhshaol, um Shláinte Phoiblí agus um Shábháilteacht Bia i bParlaimint na hEorpa (ENVI), ag seoladh fhoilseacháin na Saotharlainne Eorpaí faoi thuairisciú a bhaineann leis an gcomhshaol. 3.3.Éagsúlú agus buiséad Is eagraíocht a mhaoinítear go poiblí agus go príobháideach é EFRAG a oibríonn ar mhaithe le leas an phobail. Tá foirm dhlíthiúil AISBL (eagraíocht neamhbhrabúsach idirnáisiúnta na Beilge) ag EFRAG. Tá Eagraíochtaí is Comhaltaí EFRAG comhdhéanta d’ocht nEagraíocht is Geallsealbhóirí Eorpacha agus naoi nEagraíocht Náisiúnta. Tugann an Coimisiún cistiú d’uasmhéid 60 % de chostais incháilithe EFRAG. In 2020, d’iarr EFRAG deontas EUR 2.8 milliún ón gCoimisiún. Tháinig ranníocaíochtaí eile airgid ó eagraíochtaí is geallsealbhóirí Eorpacha (EUR 635 000) agus eagraíochtaí is geallsealbhóirí náisiúnta (i.e. an Fhrainc, an Ghearmáin, an Ríocht Aontaithe, an Iodáil, an Ísiltír, an Danmhairg, an Spáinn, an tSualainn agus Lucsamburg) (EUR 1.6 milliún). Ag deireadh 2020, scoir Comhairle Tuairiscithe Airgeadais na Ríochta Aontaithe (FRC) de bheith ina heagraíocht is comhalta EFRAG i ndiaidh an Bhreatimeachta. Tá EFRAG ag iarraidh a bhonn comhaltachta a leathnú amach chuig gach Ballstát de chuid AE, más féidir, agus cuireann sé fáilte roimh thacaíocht ón gCoimisiúin, ó Pharlaimint na hEorpa agus ó na Ballstáit chun spreagadh a thabhairt d’eagraíochtaí náisiúnta eile dul isteach leo. In 2021, chuir EFRAG fáilte roimh ranníocaíochtaí ó eagraíocht de chuid na hOstaire agus ó thíortha de chuid an Limistéir Eorpaigh Eacnamaíoch (LEE). I mí an Mhárta 2021, d’fhormheas Tionól Ginearálta EFRAG struchtúr nua rialachais agus airgeadais chun trédhearcacht, loighic agus cothroime i gcóras ranníocaíochta airgeadais EFRAG a mhéadú. Tá athrú curtha ar an maoiniú don dá chraobh a chuireann cistiú príobháideach EFRAG ar fáil (i.e. Eagraíochtaí is Geallsealbhóirí Eorpacha agus Eagraíochtaí Náisiúnta). Tá ranníocaíocht airgeadais chraobh na n‑eagraíochtaí náisiúnta bunaithe ar chritéir OTI. Tá ranníocaíochtaí airgeadais chraobh na n‑eagraíochtaí is geallsealbhóirí Eorpacha bunaithe ar shamhail earnála (earnáil ghairm na cuntasóireachta, earnáil na baincéireachta, earnáil an árachais, an earnáil FBM/CMS) le ranníocaíocht EUR 150 000 in aghaidh na hearnála. Tá díolúine ann d’earnáil an úsáideora. I dteannta ranníocaíochtaí airgeadais, faigheann EFRAG ranníocaíochtaí comhchineáil arna gcur ar fáil ag comhaltaí EFRAG TEG, Bord EFRAG, na Meithleacha agus na Painéil Chomhairleacha, mar shampla i bhfoirm iasachtaí sealadacha.